Woord-Skatte Gemyn op Tsumeb: SNEEUWITJIE SE STIEFMA
Donderdag, 07 Februarie 2013
en die "nodigheid" van skoonheidskompetisies!
"Wie is die mooiste?" Die bose stiefma se vraag klink nog steeds in ons ore... Daar is oraloor 'n byna waansinnige beheptheid met hierdie ydelheidsvraag. Die oorweldigende magdom van skoonheidskompetisies is 'n duidelike bewys van hoe baie hierop graag 'n antwoord wil hê... Weer en weer word die towerspieëltjie uitgehaal, van 'n gesofistikeerde Mejuffrou Wêreld skouspel tot dalk 'n effens meer besadigde Mejuffrou Groenmielie kompetisie. Natuurlik is dit die aspirerende skones se ideaal om te kan vorder van 'n plaaslike Mejuffrou Sonskyn tot op 'n internasionale vlak soos die van Miss Bikini International of dalk hopelik iets meer kuis, Miss Coffee International!
Elke skou, skool (ook sogenaamde Christelike skole), sportklub, fees en fondsinsamelingsinisiatief (en ja, selfs kerke!) roep ons jong dames en meisies op om hulleself te kom uitstal! Die moontlikhede om met jou skoonheid te spog en met jou liggaam aandag te trek is net oneindig. Of dit nou is in die hoedanigheid as Nasionale Aartappelkoningin op Bethal, of dalk as draer van die kroon op Ficksburg se Kersiefees kompetisie, iewers word altyd 'n verskoning gevind vir veral vroulik gebaseerde reklame. (en moenie Ficksburg onderskat nie, daar is ook nog 'n mej. Kersiebloeisel en ja, die manne word ook betrek... 'n mnr. Kersiepit!) Aan bykans elke groente, vrugte of vleissoort is daar iewers 'n koningin of mejuffrou titel gekoppel. Selfs kleuters mag nie die dwase kompetisiegees (waardeur hulle ouers gedryf word) vryspring nie. Iewers sal wel 'n tydjie ingeruim word vir 'n Little Miss Tinker Bell en 'n Little Mister Peter Pan om op 'n verhoog te verskyn! So word hulle van kleinsaf voorberei vir groter dinge (en minder klere)!
Hierdie gekkerny is heeltemal in lyn met wat ons kan verwag van 'n mensdom wat God nie ken nie en dus in hoogmoedige waansin sy eie god probeer wees. Die vraag is egter wat die gereinigde en geheiligde kinders van God van hierdie spulletjie moet dink?
Waarom behoort 'n Christen weg te bly van skoonheidskompetisies?
Skoonheidskompetisies laat ons met ons oë sondig. Kant en klaar. Christus sê dat elkeen wat na 'n vrou kyk om haar te begeer, reeds in sy hart egbreuk gepleeg het. (Matteus 5:28). En hoe kan 'n mens vry bly van hierdie sonde in sulke wedstryde waar mooi geboude meisies met dikwels skraps klere aan uitlokkend heupswaaiend voor die toeskouers paradeer? Het iemand hierdie versoeking nodig, is daar nie alreeds genoeg nie? Organiseerders, deelnemers en toekouers is almal ewe skuldig!
Skoonheidskompetisies skep 'n valse maatstaf vir vroulike uitnemendheid en skoonheid. Volgens die Bybelse siening van 'n mooi vrou gaan dit nie oor meetbare en sigbare bates wat deur mense op 'n verhoog beoordeel moet word nie, maar eienskappe soos "'n blywende beskeidenheid en kalmte van gees." "Dit", sê die Woord "het by God groot waarde." (1 Petrus 3:3,4) Ja, die mooi liggaam van die vrou is nie opsigself iets mee verkeerd nie, maar is bedoel om deur haar eie man bewonder te word. 'n Vrou is nie 'n skouperd nie! Ewe vroom sal sommige probeer keer dat intelligensie en persoonlikheid darem ook beoordeel word. Dit mag so wees, maar hoeveel slim mollige mejuffroue Wêreld ken jy?
Skoonheidskompetisies is ooglopend 'n radikale vorm van Godonterende wêreldliefde. Hierdie wedstryde is kweekplekke van die gesindheid waarteen 1 Johannes 2 :15-17 juis so duidelik waarsku. Bunyan se Eerste Adam en sy drie verleidelike dogters, Begeerlikheid van die vlees, Begeerlikheid van die oë, en Grootsheid van die lewe is flink en aktief op al wat "catwalk" is.
Daar is natuurlik Christene wat skoonheidskompetisies probeer regverdig deur die volgende redenasies:
Dis 'n talent wat die Here my gegee het. Ja, inderdaad alles, ons gesondheid, ons verstand en beslis ook ons liggame is geskenke van God af. Ons moet dit net gebruik soos Hy dit wil hê en nie volgens ons eie sondige behoeftes nie. Ons mag ook vir niemand 'n struikelblok wees nie! As iemand byvoorbeeld sy skerp verstand gebruik om ander mense te bedrieg is dit verkeerd, al is die goeie verstand opsigself wel 'n talent van God. Niemand mag haar mooi liggaam gebruik om ander in die versoeking te stel nie! 'n Mens kan net maar hoop dat al die talentvolles die regte perspektief behou en besef : "Uiterlike skoonheid hou nie, 'n mooi voorkoms is nie alles nie; as sy die Here dien, dan verdien 'n vrou om geprys te word." (Spreuke 31:30)
Dis 'n geleentheid vir 'n Christelike getuienis. Is daar dan nie baie uitgesproke Christene soos Melinda Bam of Carrie Prejean in hierdie liga nie? Ons as beperkte mense kan natuurlik in niemand se hart sien nie, maar mag ek bewaar word van 'n "Christen" skoonheid soos Melinda Bam! Hoe so? Wel, ek vra jou of die manne wat met stokstywe oë na hierdie skoonhede in hulle eina swempakkies kyk aan Christelike getuienis of dalk eerder aan iets anders dink?
Ester is tog 'n vroom Bybelse voorbeeld van 'n dame wat aan 'n skoonheidswedstryd deelgeneem het. "As sy aan 'n skoonheidskompetisie kon deelneem, kan ek as Christenmeisie dit mos ook doen", is die vroom verontskuldiging. As mens enigsins literêr geloofwaardig en tekskonsekwent wil wees moet jy liewers die boek Ester heeltemal uit die debat oor skoonheidskompetisies uitlos. Die boek Ester is nie 'n voorskrif oor morele sake nie, maar 'n beskrywing van hoe God agter die skerms werk in die geskiedenis. As jy Ester as voorbeeld wil neem, waarom nie eerder koningin Vasti wat geweier het om haarself belaglik te maak voor 'n klomp dronk mans nie? Vir die Christenvrou word daar tog immers duidelike waardes en direkte opdragte in die Nuwe Testament uitgespel. "Van die vroue wil ek hê dat hulle ook in hulle kleredrag waardig, beskeie en ingetoë moet wees." (1 Timoteus 2:9)
Ons bedoel niks slegs of lelik nie, maar doen dit bloot vir die pret. Ook opregte en onskuldige bedoelings kan baie ernstige gevolge hê. Ek wil geensins beweer dat alle dames en meisies wat by skoonheidskompetisies betrokke is, verkeerde motiewe het nie. Ek dink wel hulle is uiters naïef as hulle dink dat hulle optrede nie ander in versoeking lei nie. Jesus self het 'n ernstige waarskuwing gerig aan diegene wat ander laat struikel : "Wee, die wêreld weens die struikelblokke! Want dit is noodsaaklik dat daar struikelblokke kom, maar wee die mens deur wie die struikelblok kom. " (Matteus 18:7)
Christen, is jy besig om jouself aan God as lewende offer aan te bied, deur te soek wat vir Hom goed, aanneemlik en volmaak is, of paradeer jy op die verhoog van wêreldgelykvormigheid? (Romeine 12:1,2)
Nakouseltjie. Vir diegene wat nie meer die Bybel as norm ernstig opneem nie, maar darem nog 'n goeie sprokie kan waardeer wil ek net daaraan herinner dat dit Sneeuwitjie se hoogmoedige en afgunstige stiefma was wat gedurig wou uitvind : "Wie is die mooiste in die land"? Die pragtige Sneeuwitjie se skoonheid het sommer in haar alledaagse werk en wandel uitgestraal! Sy het geen skoonheidskompetisie nodig gehad nie... Christenmeisie, met 'n rein hart, jy het ook nie!
geplaas deur Johannes de Koning om 16:21
Sleutelwoorde: skoonheidskompetisies, Sneeuwitjie, Vroulike liggaam, Vrouwees, Wêreldliefde, Ydelheid